Suurbritannia keskpank otsustas täna järgida USA Föderaalreservi eeskuju ning kärpis baasintresse.    Intress alanes 25 baaspunkti võrra 5,25 protsendile ning oli viimase kolme kuu jooksul juba teine intressikärbe. Ilmselt ei jää see viimaseks, vahendas Bloomberg.    Briti keskpanga poliitikapendel on liikunud majanduskasvu peale ning küllap see varsti ka Euroopa Keskpangas nii läheb, ütles Bear Stearns  Internationali ökonomist David Brown.    Briti keskpank prognoosis novembris, et Suurbritannia SKP kasvab tänavu vaid 2 protsenti läinud aasta 3,1-protsendise kasvu järel. Sealt edasi on hüpoteeklaenude väljastamine kahanenud üheksa aasta madalaimale tasemele ning eluasemete hinnad esimest korda 2000. aastast languses.    Laenukulusid kärpides panustab Briti keskpank selle peale, et aeglasem majanduskasv aitab ühtlasi ohjes hoida inflatsiooni, mis kolm kuud järjest on ületanud panga soovitud 2  protsendi piiri.    Just sedasama loodab USA keskpank, mis inflatsioonihirmud kõrvale heitis ning kärpis jaanuaris baasintressi tervelt 1,25 punkti võrra.    ÄP